TRUE-JAS เด้งบวกรับข่าวดี กทค.ยืนยันทั้งสองรายจ่ายประมูล 4G ทันแน่นอน
TRUE-JAS เด้งบวกคึกคัก รับข่าวดี กทค.ยืนยันทั้งสองบริษัทสามารถจ่าย 4G ทันใน 21 มี.ค.แน่นอน
4 ก.พ. 2559

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 11.50 น.ราคาอยู่ที่ 6.45 บาท บวก 0.05 บาท หรือ 0.78% มูลค่าการซื้อขาย 133.18 ล้านบาท
ด้านราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ณ เวลา 11.50 น.ราคาอยู่ที่ 2.94บาท บวก 0.06 บาท หรือ 2.08% มูลค่าการซื้อขาย 800.82 ล้านบาท
ทั้งนี้ ราคาหุ้นทั้งสองร่วงแรงมาหลายวันจากกระแสข่าวลบเกี่ยวกับการชำระค่าประมูล 4G ที่ยังไม่มีแบงก์มาการันตี จนกระทั่งวานนี้(3 ก.พ.)คณะกรรมการกิจการโทรคมนาคม(กทค.)แถลงว่า ผู้ที่ชนะประมูลใบอนุญาตให้บริการระบบเครือข่าย 4G บนคลื่น 900 MHz ทั้ง 2 ราย คือ บริษัท ทรูมูฟ เอช ยูนิเวอร์แซล คอมมิวนิเคชั่น จำกัด (ทียูซี) และบริษัท แจส โมบาย บรอดแบนด์ จำกัด จะจ่ายเงินค่าใบอนุญาตภายในกำหนดวันที่ 21 มี.ค.59 นี้อย่างแน่นอน เพราะขณะนี้ไม่มีความเป็นไปได้เลยว่าจะไม่มาจ่ายเงิน
แต่หากเกิดเหตุสุดวิสัยใด ๆ ที่ทำให้ผู้ประกอบการรายใดไม่สามารถมาจ่ายเงินได้ ก็จะต้องรับผิดชอบด้วยการถูกปรับตามเกณฑ์ที่กำหนด ไม่มีการผ่อนผัน และทาง กทค.จะนำใบอนุญาตที่มีปัญหาดังกล่าวมาเปิดประมูลใหม่
ด้าน นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการ โทรคมนาคมแห่งชาติ (กสทช.) กล่าวว่า ผู้ประกอบการค่ายโทรมือถือทั้ง 2 รายก็ได้มีการติดต่อเพื่อขอคำปรึกษา ในการนำเงินมาจ่ายแล้ว และยังยืนยันจะจ่ายเหมือนเดิม ขณะที่บางรายก็แสดงเจตจำนงว่าต้องการชำระค่าใบอนุญาตทั้งจำนวน คาดว่าภายในเดือนก.พ.59 จะมีผู้มาชำระเงินได้จำนวน 1 รายก่อน
“เขายืนยันจะจ่ายเงินตลอดระยะเวลา โดยกระแสข่าวที่ออกมาก็ไม่รู้มาจากไหน ซึ่งทุกสิ่งทุกอย่างมันเกิดขึ้นได้ยากที่ทุกคนไปคาดหวังอย่างนั้น วอนอย่าเพิ่งมโนกันไปเอง”นายฐากร กล่าว
นายฐากร กล่าวว่า เป็นไปได้ยากที่จะไม่นำเงินมาชำระ เนื่องจากเหตุผลต่างๆ นอกจากจะต้องรับผิดชอบในส่วนต่างที่เกิดขึ้นแล้ว จะส่งผลกระทบต่อใบอนุญาตเดิมที่เป็นผู้ประกอบกิจการกับ กสทช.อยู่ ซึ่งเงื่อนไขที่ได้บังคับไว้ทั้งหมด ผู้ประกอบการยังมีสิทธินำเงินมาชำระได้ถึงวันที่ 21 มี.ค.59 อย่างไรก็ตาม ขณะนี้ทั้ง 2 รายได้มาติดต่อเพื่อติดตั้งอุปกรณ์ต่างๆ ในการดำเนินในขั้นตอนต่อไปของ 4G ก็เป็นส่วนที่ยืนยันว่าจะมีการจ่ายเงินค่าประมูลอย่างแน่นอน”
ในกรณี่ที่ผู้ประกอบการไม่สามารถนำเงินมาจ่ายตามระยะเวลา การกระทำดังกล่าวจะต้องไม่ทำให้รัฐเสียหาย โดยเงินที่ได้จากการประมูลที่เกิดขึ้นแล้วจะต้องไม่สูญหาย เนื่องจากได้นับเป็นผลประโยชน์ของรัฐไปเรียบร้อยแล้ว
ตามหลักเกณฑ์การประมูลคลื่นความถี่ 900 MHz ในข้อ 4 ระบุว่าผู้ขอรับใบอนุญาตต้องปฎิบัติตามหลักเกณฑ์ ระยะเวลา วิธีการ และเงื่อนไขตามประกาศฯ อย่างเคร่งครัด และข้อ 5 กรณีที่มีการกระทำผิด หรือละเว้นการกระทำ ซึ่งเป็นการฝ่าฝืนข้อกำหนดตามหนังสือยินยอมฉบับนี้ คณะกรรมการสงวนสิทธิในการพิจารณาตัดสิทธิ์การเข้าร่วมการประมูล ริบหลักประกันในการประมูล หรือให้รับผิดชดใช้ค่าเสียหายหรือค่าใช้จ่ายในการดำเนินการให้ใบอนุญาตให้ใช้คลื่นความถี่ย่าน 900 MHz โดยการประมูล ตลอดจนรับผิดชอบค่าใช้จ่ายที่จะเกิดขึ้นหากต้องจัดการประมูลคลื่นความถี่ใหม่เต็มจำนวน
นายฐากร กล่าวว่า กทค.ลงมติเป็นหลักการทั่วไปแล้วว่า 1. หากเกิดเหตุสุดวิสัย มีผู้ประมูลรายใดรายหนึ่งไม่นำเงินมาชำระ ราคาที่ประมูลเริ่มต้นจะต้องกำหนดเท่ากับราคาที่ผู้นั้นไม่นำเงินมาชำระ หรือราคาสุดท้ายที่ชนะการประมูล 2. บริษัทฯรายใดที่นำเงินมาชำระแล้ว มีสิทธิที่จะเข้าประมูลในครั้งนี้ได้อีก และ 3. กรณีที่เกิดการประมูลใหม่แล้วไม่มีผู้สนใจประมูลใบอนุญาตดังกล่าว ก็จะชะลอการประมูลออกไปไม่น้อยกว่า 1 ปี แต่ไม่มีแผนปรับราคาประมูลลง
“จากกระแสข่าวที่ออกไป ทั้ง 2 รายที่ชนะการประมูลจะนำเงินมาชำระหรือไม่นำมาชำระ เรียนยืนยันว่าเป็นไปได้ยากที่จะไม่นำเงินมาชำระ เนื่องจากเหตุผลต่างๆ นอกจากจะต้องรับผิดชอบในส่วนต่างที่เกิดขึ้นแล้ว จะส่งผลกระทบต่อใบอนุญาตเดิมที่เป็นผู้ประกอบกิจการกับกสทช.อยู่ ซึ่งเงื่อนไขที่ได้บังคับไว้ทั้งหมด ผู้ประกอบการยังมีสิทธินำเงินมาชำระได้ถึงวันที่ 21 มี.ค.59 อย่างไรก็ตาม ขณะนี้ทั้ง 2 รายได้มาติดต่อเพื่อติดตั้งอุปกรณ์ต่างๆ ในการดำเนินในขั้นตอนต่อไปของ 4G ก็เป็นส่วนที่ยืนยันว่าจะมีการจ่ายเงินค่าประมูลอย่างแน่นอน”
 